বাংলাদেশের অভ্যন্তরে বসবাসরত সব ক্ষুদ্র জাতি-উপজাতি ও ক্ষুদ্রজাতির প্রধান দাবিই হচ্ছে তাদের স্বকীয়তা ও স্বাতন্ত্র্যের সাংবিধানিক স্বীকৃতি। সেই স্বীকৃতি প্রদান করে তাদের জাতীয় জীবনের মূলধারায় সন্নিবিষ্ট করার বাস্তবসম্মত কার্যক্রম গ্রহণ করাই ছিল জরুরি। তা না করে ব্রিটিশ ঔপনিবেশিক শাসকদের অনুসৃত বিভাজনের নীতির আদলে পার্বত্য জেলাগুলোকে অন্যান্য জেলা থেকে পৃথক সত্তা প্রদানের অপরিণামদর্শী সিদ্ধান্ত গ্রহণ করা হয়, যার ফলে একদিকে ওই এলাকায় বিচ্ছিন্নতাবাদী শক্তির মাথাচাড়া দিয়ে ওঠার সুযোগ সৃষ্টি হয়েছে, অন্যদিকে অন্যান্য জেলার মানুষকে ওই অঞ্চলে বহিরাগত ও অবাঞ্ছিত বিবেচনা করার পথ করে দেয়া হয়েছে।